УЧРЕДИТЕЛЕН АКТ

НА ЕДНОЛИЧНО ДРУЖЕСТВО С ОГРАНИЧЕНА ОТГОВОРНОСТ
„КРАКРА АВТОР“ ЕООД
Днес, ___.___.2024 г., долуподписаният, Цанко Василев, в качеството си на изпълнителен директор на Фондация „Култура Перник“, с ЕИК 207086609 -едноличен собственик на капитала на „КРАКРА АВТОР“ ЕООД, прие настоящия учредителен акт.

ГЛАВА I

ОБЩИ РАЗПОРЕДБИ

Чл.1. (1) С настоящия Учредителен акт се учредява търговско дружество с наименование (фирма) „КРАКРА АВТОР“ ЕООД, което на латиница се изписва: “KRAKRA AUTHOR” ltd.

(2) В отношенията си с чуждестранни физически и юридически лица дружеството ще използва същата фирма изписано на кирилица или латиница, както е посочено по-горе или в точен превод на съответния език.

Чл.2. (1) Седалището на дружеството е в гр. Перник.

(2) Адресът на управление на дружеството е: гр. Перник, пл. „Кракра Пернишки“ № 10

Чл. 3. Дружеството се образува за неопределен срок от време.

Чл.4. (1) Дружеството има следния предмет на дейност: Колективно управление на авторски и сродни на тях права едновременно от името и за сметка на повече от един носител на права в тяхна обща полза, включително управление на права върху произведения, изпълнения, звукозаписи и записи на аудиовизуални произведения при публично изпълнение, защита на авторското право, изпълнителските права, сродни на авторското, и на интересите на артистите изпълнители, популяризиране на продуктите и творчество на авторите и изпълнителите в страната и в чужбина, агентска дейност на чуждестранни лица - носители на авторски и изпълнителски права и защита на техните права на територия на Република България, търговско представителство и посредничество, както и извършване на всякаква друга основна, помощна и странична (съответно лицензирана) незабранена от закона търговска дейност по смисъла на чл.1 от Търговския закон. 

(2) Дружеството може да придобива всякакви права, необходими за осъществяване на предмета на неговата дейност, както и да извършва всяка друга дейност, която има за цел улесняването, напредъка или разширяването на стопанската му дейност, като за тези дейности, за които закона изисква особен лиценз или разрешително, същите ще бъдат извършвани след получаване на съответния лиценз или разрешително.

Чл.5. (1) За стопанската си дейност вън от населеното място, където е седалището на дружеството, с решение на едноличния собственик на капитала на дружеството, могат да се образуват клонове на дружеството.

(2) С решение на едноличния собственик на капитала се определят конкретните задачи, предели на стопанската дейност на клона, средствата, които му се предоставят и степента на икономическата и правната самостоятелност.

(3) С решение на едноличния собственик на капитала дружеството може да разкрива представителства, като със самото решение се определят и правата на представителите.

Чл.6. Дружеството ще извършва своята дейност въз основа на годишни и перспективни планове, утвърдени от едноличния собственик на капитала.

ГЛАВА II

КАПИТАЛ, ДЯЛОВЕ

Чл.7. (1) Капиталът на дружеството е в размер на 5000 лв. (пет хиляди лева), разделен на 5000 (пет хиляди) дружествени дяла, всеки с номинална стойност от 1 лв. (един лев).

(2) Капиталът е изцяло собственост на Фондация „Култура Перник“, с ЕИК 207086609, като правомощията на едноличния собственик на капитала в дружеството ще се упражняват и осъществяват от председателя (изпълнителния директор на Фондация „Култура Перник“, с ЕИК 207086609.

Чл.8. Целият капитал на дружеството, се внася от едноличния собственик преди вписването на дружеството в Търговския регистър при Агенция по вписванията.

Чл.9. Увеличаването на капитала, разделянето му на дялове и прехвърлянето му на трети лица става с решение на собственика на капитала.

Чл.10. (1) Капиталът на дружеството може да бъде намаляван с решение на собственика на капитала. В решението се вписват целта на намаляването, сумата на намаляването, начина по който ще се извърши и начините, по които ще бъдат обезпечени вземанията на кредиторите.

(2) Капиталът на дружеството не може да бъде намален под установения в закона минимум.

Чл.11. (1) Дружествените дялове са неделими.

(2) Ако няколко лица станат собственици на дружествен дял, то те са длъжни в едномесечен срок да определят лицето, което да ги представлява в отношенията им с дружеството.

(3) Когато наследниците не желаят да участват в дружеството, те получават дела на своя наследодател в пари.

Чл.12. При прехвърляне на дялове правоприемникът е отговорен солидарно с праводателя си за дължимите към момента на прехвърлянето вноски за дела в капитала.

Чл.13. Дружественият дял представлява частта, с която всеки съдружник участва в капитала на дружеството.

ГЛАВА III

ОТГОВОРНОСТ НА ЕДНОЛИЧНИЯ СОБСТВЕНИК НА КАПИТАЛА
Чл.14. (1) Учредителят отговаря пред дружеството за вредите, които е причинил при създаването му, ако не е положил грижата на добър търговец за това.

(2) Учредителят няма право на възнаграждение от капитала на дружеството за образуването му.

Чл.15. (1) Учредителят има право да участва в управлението на дружеството, в разпределението на печалбата, да бъде осведомяван за хода на дружествените дела, да преглежда сметките и книжата на дружеството, както и право на ликвидационен дял.

(2) Учредителят осъществява функциите, правата и задълженията на Общото събрание.

Чл.16. Отговорността на учредителя се ограничава до размера на неговото участие.

Чл.17. Дружеството се прекратява:


с решение на едноличния собственик на капитала;


при сливане или вливане на дружеството в АД или друго ООД;


със смъртта на физическото лице собственик на капитала, ако наследниците не желаят да продължат дейността;


при прекратяване с ликвидация или при обявяване в несъстоятелност.

ГЛАВА IV

УПРАВЛЕНИЕ И ПРЕДСТАВИТЕЛСТВО НА ДРУЖЕСТВОТО

Чл. 18. (1) Органи на дружеството са Едноличният собственик на капитала и Управителят.

(2) Управителят може да не е съдружник.
(3) Управителят се избира след провеждане на конкурс. Първият управител на дружеството при учредяване на дружеството се избира до провеждане на конкурс, но за не повече от 6 /шест/ месеца.
Чл.19. Едноличният собственик на капитала има право да взема решения по всички въпроси от компетентността на Общото събрание, за което се съставя протокол.

Чл.20 Едноличният собственик на капитала има изключителна компетентност за приемане на решения относно:

1.
изменения и допълнения на учредителния акт;

2.
приемане и изключване на съдружници, даване на съгласие за прехвърляне на дружествен дял на нов съдружник;

3.
даване на съгласие за прехвърляне на дружествен дял;

4.
увеличаване или намаляване на капитала;

5.
приемане на годишен отчет и баланс на дружеството, разпределяне на печалбата и начина на изплащане на същата;

6.
избиране и освобождаване на Управител;

7.
вземане на решение за разкриване на клонове и представителства, както и за участие в други дружества;

8.
придобиване и отчуждаване на недвижими имоти и вещни права върху тях, за ползването на инвестиционни кредити и за ипотекиране на имуществото на дружеството;

9.
предявяване на искове на дружеството срещу Управителя или срещу съдружник и назначаване на представител за воденето на процесите срещу тях;

10.
решения за допълнителни парични вноски, както и условията за внасянето и възстановяването им;

11.
определя вида и размера на паричните фондове и размера на отчисленията по тях;

12.
решения за преобразуването на дружеството;

13.
решения за прекратяване на дружеството, за назначаване и отзоваване на ликвидатори;

14.
въпросите за организационната структура, на дружеството;

15.
приема правила за работната заплата и други правила с вътрешно действие;

16.
всеки друг въпрос, предвиден в закона, в учредителния акт или е от значение за нормалното функциониране на дружеството;

Чл.21 За решенията на едноличния собственик на капитала се изготвя протокол, в писмена форма, без изрична нотариална заверка на подписа и на съдържанието му, в който се вписват в съкратен вид взетите решения. Протоколът се подписва от едноличния собственик на капитала.

Чл.22. Решението на собственика на капитала по въпроси, които подлежат на вписване в Търговския регистър, се заявява от Управителя в седемдневен срок от изготвянето и подписването на протокола за решението на собственика на капитала.

Чл.23. (1) Управителят на дружеството се избира и назначава от едноличния собственик на капитала за срок до пет години.

(2) Управителят организира и ръководи цялата стопанска дейност на дружеството. Той решава всички въпроси, свързани с осъществяването на предмета на дейност на дружеството, с изключение на въпросите от изключителната компетентност на едноличния собственик на капитала.

(3) Управителят:

1.
организира изпълнението на решенията на едноличния собственик на капитала;

2.
представлява, ведно с други, упълномощени от едноличния собственик на капитала лица, дружеството в отношенията му с трети лица;

3.
назначава и освобождава персонала на дружеството;

4.
подписва всички документи на дружеството;

5.
води всички дружествени книги;

6.
заявява пред Агенция по вписванията всички, подлежащи на вписване в търговския регистър факти и обстоятелства;

7.
сключва заеми от името на дружеството и уговаря условията по тях съобразно решенията на едноличния собственик на капитала;

8.
събира вземанията, извършва предварителни плащания и сключва договори за получаване на безлихвени заеми от съдружниците;

9.
взема мерки за защита на интересите на дружеството, образува съдебни и арбитражни дела, организира защитата на интересите на дружеството по повод на заведените дела;

10.
разработва проекти за годишни и перспективни планове;

11.
свиква заседанията на едноличния собственик на капитала;

12.
внася пред едноличния собственик на капитала предложения за изменения на учредителния акт, за увеличаване и намаляване на капитала, за преобразуване или прекратяване на дружеството.

(4) Възнаграждението на Управителя се определя от едноличния собственик на капитала. Последният определя и условията по конкретните трудови или мандатни правоотношения с избраното лице.

Чл.24. Управителят няма право да извършва конкурентна дейност от свое или чуждо име, да участва в други дружества, както и да участва в органите на други дружества, освен ако това не му е разрешено изрично от едноличния собственик на капитала;

Чл.25. (1) Управителят отговаря имуществено за причинени на дружеството вреди;

(2) Искът срещу Управителя може да бъде предявен както от дружеството като цяло, така и от едноличния собственик на капитала;

ГЛАВА V

БАЛАНС, ПЕЧАЛБИ, ЗАГУБИ

Чл.26. Дружеството води счетоводни книги съгласно действащите нормативни актове. Всички книги се водят от Управителя;

Чл.27. (1) Стопанската дейност на дружеството е с дванадесетмесечна продължителност и започва от 1 януари и завършва на 31 декември всяка година. Първата стопанска година започва от датата на регистрацията и завършва на 31 декември от съответната година.


(2) Всички книги, освен книгата на Контрольора се водят от Управителя;

а)   съставя баланс, който се утвърждава от едноличния собственик на капитала;

б)
съставя сметка “Печалба и загуби”;

в)
съставя отчет за дейността си;


Чл.28. (1) Чистата печалба на дружеството се образува като от реализираната брутна печалба се приспаднат всички разходи и задължения на дружеството.

(2) Чистата печалба се разпределя:

а) отчисления по фондовете;

б) на едноличния собственик на капитала;

Чл.29. (1) Загубите на дружеството се покриват от фонда “Резервен”, в случай че такъв фонд е създаден;

(2) Ако средствата по него са недостатъчни, с решение на едноличния собственик на капитала се правят допълнителни парични вноски. Тези вноски подлежат на връщане, като върху тях могат да се начисляват и лихви;

ГЛАВА VI

ФОНДОВЕ НА ДРУЖЕСТВОТО

Чл.30. (1) Дружеството може да образува фондове по решение на едноличния собственик на капитала;

(2) Отчисленията по фондовете се определя от едноличния собственик на капитала;

ГЛАВА VII

РАБОТНА ЗАПЛАТА

Чл.31. (1) Средствата за работна заплата се отчисляват по едноименния фонд на дружеството в размер, определен от едноличния собственик на капитала

(2) Средствата за работната заплата, формата и системата на заплащане на труда и начина на изплащане на работната заплата се уреждат с “Правилник за работната заплата”, одобрен от едноличния собственик на капитала.

ГЛАВА VIII

ПРЕКРАТЯВАНЕ И ЛИКВИДАЦИЯ

Чл.32. (1) Дружеството се прекратява по решение на едноличния собственик на капитала, при сливане или вливане в акционерното дружество или дружество с ограничена отговорност; при обявяване в несъстоятелност; по решение на съда или в предвидените от закона случаи;

(2) При прекратяване на дружеството на основание чл.154, т.1, 2, 5 и чл.155 ТЗ се открива производство по ликвидация. Ликвидацията се извършва по реда на специалните разпоредби на ТЗ.
ГЛАВА IX

ПРЕХОДНИ И ЗАКЛЮЧИТЕЛНИ РАЗПОРЕДБИ

Чл.33. За неуредените в настоящия договор отношения се прилагат разпоредбите на ТЗ и ЗЗД.
За ЕДНОЛИЧЕН СОБСТВЕНИК НА КАПИТАЛА:___________________________
Цанко Василев – изпълнителен директор

 на Фондация „Култура Перник“



